Foto’s: Vier sterf in Meyerton-botsingDie BMW wat aan die brand geslaan het. Foto’s: ER24 Vier mense is Saterdagmiddag dood nadat ŉ BMW en ŉ minibus op die R59-snelweg naby Meyerton, Gauteng gebots het. Die man wat die BMW bestuur het, is deur omstanders uit die voertuig gered net voordat dit aan die brand geslaan het. “Drie mense was reeds dood toe paramedici by die toneel opdaag,” het Werner Vermaak, ŉ woordvoerder van ER24, gesê. “Vyf mense is tydens die ongeluk beseer. Twee van hulle was kritiek en paramedici moes vinnig werk om hulle te stabiliseer.” Die twee kritiek beseerde slagoffers moes met helikopters na ŉ nabygeleë hospitaal geneem word. Vermaak het gesê een van dié mense het ŉ ledemaat in die ongeluk verloor. Die ander persoon het kritieke borsbeserings opgedoen. Een van die slagoffers het in die hospitaal weens haar beserings beswyk. Die res van die pasiënte is met ambulanse na hospitale geneem vir verdere behandeling. “Die oorsaak van die ongeluk is nog nie bekend nie en word deur plaaslike owerhede ondersoek.” ŉ Gedeelte van die snelweg was vir ŉ geruime tyd vir verkeer gesluit terwyl die toneel ondersoek en opgeruim is.